b'\n_START_ARTICLE_\nNew Coke\n_START_PARAGRAPH_\nNew Coke oli alkuper\xc3\xa4isen Coca-Colan pohjalta kehitetty virvoitusjuoma, jolla The Coca-Cola Company ilmoitti korvaavansa yrityksen tunnetuimman tuotteen, Coca-Colan (jota kutsutaan my\xc3\xb6s nimell\xc3\xa4 Coke) vuonna 1985, vuotta ennen kuin Coca-Cola t\xc3\xa4ytti sata vuotta. New Cokella ei alun perin ollut omaa erillist\xc3\xa4 nime\xc3\xa4, vaan sit\xc3\xa4 markkinoitiin iskulauseella \xe2\x80\x9dthe new taste of Coca-Cola\xe2\x80\x9d, kunnes vuonna 1992 sen nimeksi muutettiin Coca-Cola II._NEWLINE_New Coke sai yhdysvaltalaisilta kuluttajilta kielteisen vastaanoton ja sen markkinointi ep\xc3\xa4onnistui pahasti. My\xc3\xb6hemmin uudelleen lanseerattu alkuper\xc3\xa4inen Coca-Cola sai nimekseen \xe2\x80\x9dCoca-Cola Classic\xe2\x80\x9d ja se sai aikaan merkitt\xc3\xa4v\xc3\xa4n myynnin kasvun, jonka vuoksi New Coken lanseerausta alettiin ep\xc3\xa4ill\xc3\xa4 markkinointitemppuna, vaikka itse asiassa se oli yrityksen vilpit\xc3\xb6n yritys korvata alkuper\xc3\xa4inen tuote uudella.'